**PREDKLADACIA SPRÁVA**

Ministerstvo dopravy Slovenskej republiky (ďalej len „ministerstvo“) predkladá návrh zákona, ktorým sa mení a dopĺňa zákon č. 143/1998 Z. z. o civilnom letectve (letecký zákon) a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (ďalej len ,,návrh zákona“) ako iniciatívny materiál.

Návrh zákona predstavuje nevyhnutnú právnu úpravu oblasti bezpilotných lietadiel, bezpilotných leteckých systémov a vzdušného priestoru U-space. Návrhom zákona sa menia a dopĺňajú aj niektoré zákony, ktorých úprava je žiadúca vo vzťahu k bezpilotným lietadlám, bezpilotným leteckým systémom a vzdušnému priestoru U-space. Zároveň sa návrhom zákona dopĺňa zákon č. 435/2000 Z. z. o námornej plavbe v znení neskorších predpisov.

V súčasnosti je na národnej úrovni oblasť bezpilotných lietadiel a bezpilotných leteckých systémov čiastočne upravená § 7 ods. 2 zákona č. 143/1998 Z. z. o civilnom letectve (letecký zákon) a o zmene a doplnení niektorých zákonov v znení neskorších predpisov (ďalej len „zákon č. 143/1998 Z. z.“). Na základe § 7 ods. 2 zákona č. 143/1998 Z. z. vydal Dopravný úrad rozhodnutie, ktorým sa určujú podmienky vykonania letu lietadlom spôsobilým lietať bez pilota a vyhlasuje zákaz vykonania letu určených kategórií lietadiel vo vzdušnom priestore Slovenskej republiky.

V roku 2019 bolo na úrovni Európskej únie prijaté vykonávacie nariadenie Komisie (EÚ) 2019/947 z 24. mája 2019 o pravidlách a postupoch prevádzky bezpilotných lietadiel (Ú. v. EÚ L 152, 11.6.2019) v platnom znení a následne v roku 2021 boli prijaté právne záväzné akty Európskej únie vo vzťahu k oblasti vzdušného priestoru U-space, napríklad vykonávacieho nariadenia Komisie (EÚ) 2021/664 z 22. apríla 2021 o regulačnom rámci pre priestor U-space (Ú. v. EÚ L 139, 23.4.2021) v platnom znení.

Príslušným orgánom podľa čl. 17 a 18 vykonávacieho nariadenia (EÚ) 2019/947 v platnom znení je Dopravný úrad, ktorého pôsobnosť Dopravného úradu vo vzťahu bezpilotným lietadlám ustanovuje zákon č. 143/1998 Z. z., konkrétne § 7 ods. 2, § 48 ods. 1 písm. a) piaty bod zohľadňujúc čl. 3 ods. 34 nariadenia Európskeho parlamentu a Rady (EÚ) 2018/1139 zo 4. júla 2018 o spoločných pravidlách v oblasti civilného letectva, ktorým sa zriaďuje Agentúra Európskej únie pre bezpečnosť letectva a ktorým sa menia nariadenia Európskeho parlamentu a Rady (ES) č. 2111/2005, (ES) č. 1008/2008, (EÚ) č. 996/2010, (EÚ) č. 376/2014 a smernice Európskeho parlamentu a Rady 2014/30/EÚ a 2014/53/EÚ a zrušujú nariadenia Európskeho parlamentu a Rady (ES) č. 552/2004 a (ES) č. 216/2008 a nariadenie Rady (EHS) č. 3922/91 (Ú. v. EÚ L 212, 22.8.2018) v platnom znení.

Novou právnou úpravou sa zabezpečí, že oblasť bezpilotných lietadiel, bezpilotných leteckých systémov a vzdušného priestoru U-space bude mať komplexnú národnú právnu úpravu pri zohľadnení už upravených oblastí príslušnými právne záväznými aktmi Európskej únie a tých oblastí, ktoré právne záväzné akty Európskej únie neupravujú, čím budú vykonané nielen príslušné právne záväzné akty Európskej únie, ale budú odstránené aj niektoré súčasné prekážky v oblasti civilného letectva.

Návrh zákona bude zároveň predstavovať aj čiastočnú implementáciu Stratégie ochrany pred neoprávneným používaním bezpilotných lietadiel v oblasti kritickej infraštruktúry, ochrany súkromia, neoprávneného monitorovania objektov štátneho záujmu, ochrany objektov osobitnej dôležitosti a ďalších dôležitých objektov, nedovoleného prekročenia štátnej hranice alebo narušenia obmedzených a zakázaných vzdušných priestorov na území Slovenskej republiky, ktorú schválila vláda Slovenskej republiky uznesením č. 48 z 19. januára 2022(ďalej len „Stratégia“).

V nadväznosti na schválenie predmetnej Stratégie vládou Slovenskej republiky bola ministrom vnútra Slovenskej republiky zriadená medzirezortná odborná komisia na stanovenie opatrení k dosiahnutiu cieľov definovaných v Stratégii.

Okrem uvedenej medzirezortnej odbornej komisie bola Stálou medzirezortnou komisiou Ministerstva dopravy Slovenskej republiky a Ministerstva obrany Slovenskej republiky (§ 4 ods. 1 zákona č. 143/1998 Z. z.) zriadená pracovná skupina s cieľom vypracovať návrhy dokumentov upravujúcich implementáciu požiadaviek na vzdušný priestor U-Space a koncept prevádzky bezpilotných lietadiel a bezpilotných leteckých systémov vo vzdušnom priestore Slovenskej republiky vzhľadom na riziká vyplývajúce z rastúceho počtu bezpilotných lietadiel a bezpilotných leteckých systémov vykonávajúcich lety vo vzdušnom priestore Slovenskej republiky, ako aj čoraz väčšiu zložitosť prevádzky bezpilotných leteckých systémov mimo priameho vizuálneho kontaktu.

V súlade s Medzinárodným dohovorom o bezpečnosti ľudského života na mori (SOLAS 1974) v platnom znení a smernicou Európskeho parlamentu a Rady (ES) 2003/25/ES zo 14. apríla 2003 o špecifických požiadavkách na stabilitu osobných lodí ro-ro (Ú. v. EÚ L 123, 17.5.2003; Mimoriadne vydanie Ú. v. EÚ, kap. 7/zv. 7) v platnom znení na zabezpečenie jednotnej úrovne špecifických požiadaviek na stabilitu osobných lodí ro-ro, ktoré zlepšujú schopnosť tohto typu plavidla udržať sa na hladine v prípade poškodenia následkom zrážky a zabezpečujú vysokú úroveň bezpečnosti cestujúcich a posádky sa dopĺňa pôsobnosť ministerstva, ktoré plní funkciu námorného úradu.

Návrh zákona sa nepredkladá na vnútrokomunitárne pripomienkové konanie.

Účinnosť návrhu zákona sa navrhuje od 1. júla 2024 okrem čl. VI, ktorý nadobúda účinnosť 5. decembra 2024.